PMIndiaData/PMIndiaSum huggingface dataset:
ప్ర‌ధాన మంత్రి కి ఫోన్ చేసి అభినందనలు తెలిపిన ఫ్రెంచ్ అధ్యక్షుడు

ఫ్రాన్స్ అధ్యక్షుడు, శ్రేష్ఠుడు శ్రీ ఇమాన్యుయేల్ మేక్రాన్ 2019వ సంవత్సరం మే నెల 23వ తేదీ న ప్ర‌ధాన మంత్రి శ్రీ న‌రేంద్ర మోదీ తో టెలిఫోన్ లో మాట్లాడి, ఎన్నికల లో విజయం సాధించినందుకు అభినందనలు తెలిపారు. భారతదేశానికి, ఫ్రాన్స్ కు మధ్య గల వ్యూహాత్మక భాగస్వామ్యాన్ని మరింత బలోపేతం చేసే దిశ గా కలసి కృషి చేయాలన్న తమ వచనబద్ధత ను ఇరువురు నేతలూ ఈ సందర్భం గా పునరుద్ఘాటించారు. కీలక అంశాల లో భారతదేశానికి దృఢమైన మద్దతు ను అందిస్తూవస్తున్నందుకు ఫ్రాన్స్ కు ప్ర‌ధాన మంత్రి శ్రీ న‌రేంద్ర మోదీ ధన్యవాదాలు తెలిపారు. ప్ర‌ధాన మంత్రి శ్రీ న‌రేంద్ర మోదీ ని ప్రజాస్వామిక ప్రపంచంలోని అగ్రగామి నాయకులలో ఒకరు గా అధ్యక్షుడు శ్రీ మేక్రాన్ అభివర్ణిస్తూ, ఒక ద్వైపాక్షిక సమావేశం కోసం 2019వ సంవత్సరం ఆగస్టు నెల లో ఫ్రాన్స్ ను సందర్శించాలని ప్ర‌ధాన మంత్రి శ్రీ న‌రేంద్ర మోదీ ని మరో మారు ఆహ్వానించారు. అలాగే, బయారిట్జ్ లో జి7 శిఖర సమ్మేళనానికి కూడా హాజరు కావలసిందిగా శ్రీ మోదీ ని శ్రీ మేక్రాన్ కోరారు.
ఉప రాష్ట్రపతి పుస్తకం “సిటిజన్ అండ్ సొసైటీ” పుస్తకావిష్కరణలో ప్రధాన మంత్రి వ్యాఖ్యలు

ఉప రాష్ట్రపతి శ్రీ హమీద్ అన్సారీ రచించిన “సిటిజన్ అండ్ సొసైటీ” (పౌరుడు మరియు సమాజం) అనే పుస్తకావిష్కరణ కార్యక్రమంలో ప్రధాన మంత్రి శ్రీ నరేంద్ర మోదీ నేడు పాల్గొన్నారు. ఈ పుస్తకాన్ని రాష్ట్రపతి శ్రీ ప్రణబ్ ముఖర్జీ రాష్ట్రపతి భవన్ లో ఆవిష్కరించారు. ఈ సందర్భంగా ప్రధాన మంత్రి మాట్లాడుతూ, ఉప రాష్ట్రపతిని ఆయన ఆలోచనలను పుస్తక రూపంలో భవిష్యత్ తరాలకు అందించినందుకు అభినందించారు. ఈ రోజుల్లో సాంకేతిక విజ్ఞానం సిటిజన్ లను నెటిజన్ లుగా మార్చివేసిందని, సంప్రదాయిక సరిహద్దులు చెరిగిపోతున్నాయన్నారు. అయితే, భారతదేశంలో పౌరులకు, సమాజానికి నడుమ “కుటుంబం” అనే వ్యవస్థ ఉందని, అదే మన అతి పెద్ద బలం అని ప్రధాన మంత్రి అన్నారు. అనేక మాండలికాలు, భాషలు, పలు విశ్వాసాలు ఉన్నప్పటికీ అందరం సామరస్యంతో ఉంటున్నందుకు భారతదేశం గర్వించాలని ప్రధాన మంత్రి అన్నారు. పౌరులు అందరి సహకారంతో ఇది సాధ్యమైందని ప్రధాన మంత్రి చెప్పారు.
ఎంహెచ్ఇపి రుణం తిరిగి చెల్లింపు గ‌డువు ను రెండు సంవ‌త్స‌రాల పాటు పొడిగించేందుకు గాను భార‌త‌దేశం మ‌రియు భూటాన్ ల మ‌ధ్య కుదిరిన ఒప్పందం తాలూకు ఆర్టికిల్ 3 లో స‌వ‌ర‌ణ‌ కు ఆమోదం తెలిపిన మంత్రివ‌ర్గం

మాంగ్డేఛూ జ‌ల విద్యుత్తు ప‌థ‌కం (ఎంహెచ్ఇపి)కి సంబంధించి రుణం తిరిగి చెల్లింపు అవధి ని రెండు సంవత్సరాల పాటు పొడిగించేందుకు భార‌త‌దేశాని కి, భూటాన్ కు మ‌ధ్య ఉన్న ఒప్పందం లోని ఆర్టికిల్ 3 కు స‌వ‌ర‌ణ చేసేందుకు ప్ర‌ధాన మంత్రి శ్రీ న‌రేంద్ర మోదీ అధ్యక్ష‌త న‌ జ‌రిగిన కేంద్ర మంత్రివ‌ర్గ స‌మావేశం ఆమోదం తెలిపింది. ప్ర‌స్తావిత ప‌థ‌కాన్ని భూటాన్ లో అమలుచేసేందుకు గాను ఇప్పుడు ఉన్న రుణం తిరిగి చెల్లింపు గ‌డువు ను 15 సంవ‌త్స‌రాల నుండి 17 సంవ‌త్స‌రాల కు పొడిగించడం కోసం ఇది వీలు ను క‌ల్పిస్తుంది. ప్ర‌యోజ‌నాలు: ఈ ప్ర‌తిపాద‌న సాధించేది ఏమిటంటే: భూటాన్ లో 720 ఎండ‌బ్ల్యు సామ‌ర్ధ్యం క‌లిగిన ఎంహెచ్ఇపి నుండి విద్యుత్తు ను దిగుమ‌తి చేసుకోవ‌డం కోసం ఒక‌టో సంవ‌త్స‌రం లో టారిఫ్ ప్ర‌తి ఒక్క యూనిట్ కు 4.12 భార‌త‌దేశ రూపాయ‌లు గా ఉండాలి. ఎంహెచ్ఇపి నుండి భూటాన్ ద్వారా భార‌త‌దేశాని కి మిగులు విద్యుత్తు ను త‌ప్ప‌నిస‌రిగా స‌ర‌ఫ‌రా చేయాలి. భార‌త‌దేశం-భూటాన్ ల ఆర్థిక సంబంధాలు, ప్రత్యేకించి జ‌ల విద్యుత్తు సంబంధిత స‌హ‌కార రంగం లో పరస్పర సంబంధాలు మరియు భార‌త‌దేశం-భూటాన్ సంబంధాల స‌ర్వ‌తోముఖ అభివృద్ధి ని పటిష్టపరచాలి.
డీజీపీ ల స‌మావేశాన్ని ఉద్దేశించి ప్ర‌ధాన మంత్రి ప్ర‌సంగం

క‌చ్ లోని ధోర్ దో లో గ‌త మూడు రోజులుగా జ‌రిగిన పోలీస్ డైరెక్ట‌ర్స్ జ‌న‌ర‌ల్ (డీజీపీ ల) స‌మావేశం ఈ రోజుతో ముగిసింది. ప్ర‌ధాన మంత్రి శ్రీ న‌రేంద్ర మోదీ ముగింపు ఉప‌న్యాసం ఇచ్చారు. స‌మావేశాల సంద‌ర్భంగా నాణ్య‌మైన‌, కూలంక‌ష చ‌ర్చ‌లు చోటు చేసుకోవ‌డం తాను గ‌మ‌నించానంటూ ప్ర‌ధాని హ‌ర్షం వ్య‌క్తం చేశారు. ఈ ప‌రిణామం పోలీసు ద‌ళానికి ఉన్న అంకిత భావాన్ని, వృత్తిప‌ర‌మైన సామ‌ర్థ్యాన్ని సూచిస్తోంద‌ని ఆయ‌న అన్నారు. ఈ స‌మావేశం నుంచి వ‌చ్చిన సిఫార‌సుల‌ను అమ‌లుప‌ర‌చ‌డానికి ఒక స్ప‌ష్ట‌మైన మార్గ‌సూచిని రూపొందించ‌వ‌ల‌సిందిగా ప్ర‌ధాని శ్రీ న‌రేంద్ర మోదీ పిలుపునిచ్చారు. దేశ వ్యాప్తంగా ఈ స‌మావేశానికి హాజ‌రైన జూనియ‌ర్‌ అధికారులు, సీనియ‌ర్ అధికారులు వారి వారి స‌ల‌హాలు, అభిప్రా‌యాలు వెల్ల‌డించ‌గ‌లిగార‌ని, త‌త్ఫ‌లితంగా వారి మ‌ధ్య ఎటువంటి అడ్డుగోడ‌లు ఉన్న‌ప్ప‌టికీ వాటిని ఛేదించ‌డం సాధ్య‌ప‌డింద‌ని, ఇది చెప్పుకోద‌గిన విజ‌య‌మ‌ని ప్ర‌ధాని అన్నారు. పోలీసుల విధినిర్వ‌హ‌ణ‌లో సూక్ష్మ‌గ్రాహ్య‌త అతి ముఖ్య‌మైన అంశ‌మ‌ని, సంస్థాగ‌తంగా స‌ర‌ళ‌మైన విధివిధానాల స్వ‌రూపాన్ని నిర్దేశించుకోవాల‌ని, ఇది పౌరుల ప‌ట్ల స‌రి అయిన బాధ్య‌త పోలీసు బ‌ల‌గాల‌లో ఏర్ప‌డేందుకు దోహ‌ద‌ప‌డ‌గ‌ల‌ద‌ని శ్రీ న‌రేంద్ర మోదీ చెప్పారు. స్థానిక ప్ర‌జ‌ల‌‌తో పోలీసు బ‌ల‌గాలు సంబంధాల‌ను నెల‌కొల్పుకోవాల‌ని, క‌మ్యూనిటీలో సాధించిన‌ విజ‌యాల‌ను వేడుక‌గా జ‌రుపుకోవ‌డం దీనికి ఒక మార్గ‌మ‌ని తెలిపారు. పోలీస్ స్టేషన్ లకు ప్రజలు విచ్చేసిన‌పుడు పోలీస్ అధికారులు చేసిన కృషి ప‌ట్ల వారు కూడా గౌర‌వాన్ని పెంచుకొని, ఒక గొప్ప అవ‌గాహ‌న‌ను ఏర్ప‌రుచుకొంటార‌ని ప్ర‌ధాని చెప్పారు. ఏదైనా క‌మ్యూనిటీలోని ప్ర‌జ‌లు పోలీస్ స్టేషన్ లతో తమను తాము పోల్చుకోవాలని ప్రధాని అన్నారు. సైబర్ భద్రత, డిజిటల్ సాంకేతిక విజ్ఞానం, సాంఘిక స‌మాచార ప్ర‌సార సాధ‌నాల (సోషల్ మీడియా) వంటి అంశాల‌ను ప్ర‌ధాన మంత్రి ప్ర‌స్తావించారు. పోలీసు అధికారులు త‌మ ప‌నిలో నూత‌న సాంకేతిక విజ్ఞానాల‌ను ఉప‌యోగించుకోవాలని ప్ర‌ధాని సూచించారు. అంత‌ర్ రాష్ట్ర స‌రిహ‌ద్దుల వెంబ‌డి ఉండే ఇరుగు పొరుగు జిల్లాల పోలీస్ బ‌ల‌గాల మ‌ధ్య ప‌ర‌స్ప‌ర‌ ప్ర‌భావ‌శీల చ‌ర్య‌లు మ‌రిన్ని చోటు చేసుకొంటూ ఉండాల‌ని ఆయ‌న పిలుపునిచ్చారు. టూరిజం పోలీసింగ్‌, విప‌త్తుల వేళ‌ల‌లో తీసుకోద‌గిన చ‌ర్య‌లు, పోలీసుల శిక్ష‌ణ విష‌యాల‌పైన కూడా ప్ర‌ధాని ప్ర‌సంగించారు. పోలీస్ అధికారులు నిస్వార్థంగా అందించే సేవ‌లను, కనబరిచే అంకిత‌భావాన్ని, విధి నిర్వ‌హ‌ణ ప‌ట్ల వారి చిత్త‌శుద్ధిని ప్ర‌ధాని ప్ర‌శంసించారు. మన దేశ భ‌ద్ర‌త స్వభావం ఇదే అని ఆయ‌న అన్నారు. విశిష్ట సేవలు చేసిన ఐబీ అధికారుల‌కు రాష్ట్రప‌తి ప‌త‌కాల‌ను ప్ర‌ధాన‌ మంత్రి ప్ర‌దానం చేశారు. అంత‌ క్రితం, స‌మావేశానికి హాజ‌రైన ప్ర‌తినిధులు పోలీస్ విశ్వ‌విద్యాలయాలు, న్యాయ సంబంధి శాస్త్రవిజ్ఞాన (ఫోరెన్సిక్‌ సైన్స్ ) విశ్వ‌విద్యాల‌యం అంశాల‌ను గురించి చ‌ర్చించారు. ఈ సమావేశంలో కేంద్ర హోం శాఖ మంత్రి శ్రీ రాజ్ నాథ్ సింగ్, కేంద్ర హోం శాఖ సహాయ మంత్రులు శ్రీ కిరెన్ రిజిజూ, శ్రీ హరిభాయ్ పార్థీభాయ్ చౌదరి లు పాల్గొన్నారు.
మణిపుర్ మరియు అసమ్ లను 2019 జనవరి 4వ తేదీ న సందర్శించనున్న ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2019వ సంవత్సరం జనవరి 4వ తేదీ నాడు మణిపుర్ కు మరియు అసమ్ కు వెళ్లనునున్నారు. మణిపుర్ లో ఆయన అనేక ప్రాజెక్టు లకు మరియు పథకాలకు ప్రారంభించడం/శంకుస్థాపన లు చేస్తారు. వివిధ ప్రాజెక్టుల ప్రారంభానికి సూచకం గా ఒక ఫలకాన్ని ఆయన ఆవిష్కరించనున్నారు. వీటిలో మోరేహ్ లో ఇంటిగ్రేటెడ్ చెక్ పోస్ట్ (ఐసిపి), దోలాయీథాబీ బరాజ్ ప్రాజెక్టు, సావోంబంగ్ లో ఎఫ్ సిఐ ఆహార నిల్వ గోదాము, థంగల్ సురూన్ గంద్ లో ఈకో టూరిజం కాంప్లెక్స్, ఇంకా విభిన్న నీటి సరఫరా పథకాలు కూడా ఉన్నాయి. సిల్చర్-ఇంఫాల్ లైన్ తాలూకు 400కెవి డబుల్ సర్క్యుట్ ను దేశ ప్రజల కు ఆయన అంకితం చేయనున్నారు. అలాగే ఇంఫాల్ లో గల ధనమంజురీ విశ్వవిద్యాలయానికి సంబంధించిన మౌలిక సదుపాయాల అభివృద్ధి ప్రాజెక్టు; క్రీడా సదుపాయాలు తదితర ప్రాజెక్టు లకు ఆయన శంకుస్థాపన చేయనున్నారు. ఆ తరువాత ప్రధాన మంత్రి ఇంఫాల్ తూర్పు జిల్లా లో హప్తాకంజీబంగ్ లో ప్రజా సమూహాన్ని ఉద్దేశించి ఆయన ప్రసంగిస్తారు. అసమ్ లో ప్రధాన మంత్రి సిల్చర్ లోని రాంనగర్ లో ఒక సార్వజనిక సభ ను ఉద్దేశించి ప్రసంగిస్తారు.
మలేశియాప్రధాని గా దాతో సెరీ అన్వర్ ఇబ్రాహిమ్ గారు ఎన్నికైన సందర్భం లో ఆయన కు అభినందనలుతెలిపిన ప్రధాన మంత్రి

దాతో సెరీ అన్వర్ ఇబ్రాహిమ్ గారు మలేశియా ప్రధాని గా ఎన్నికైన సందర్భం లో ప్ర‌ధాన మంత్రి శ్రీ న‌రేంద్ర మోదీ ఆయన కు అభినందనల ను వ్యక్తం చేశారు. ప్రధాన మంత్రి ఒక ట్వీట్ లో – ‘‘దాతో సెరీ @anwaribrahim గారు, మీరు మలేశియా ప్రధాని గా ఎన్నికైన సందర్భం లో మీకు ఇవే అభినందన లు. ఇండియా–మలేశియా ఇన్ హాన్స్ డ్ స్ట్రటీజిక్ పార్ట్ నర్ శిప్ ను మరింత గా బలపరచడం కోసం మీతో సన్నిహితం గా పనిచేయాలని నేను ఆశపడుతున్నాను.’’ అని పేర్కొన్నారు.
విప‌త్తు నిర్వ‌హ‌ణ రంగంలో స‌హ‌కారం అంశంపై భార‌త‌దేశానికి, ఆర్మేనియా కు మ‌ధ్య ఎమ్ఒయు కు ఆమోదం తెలిపిన మంత్రివ‌ర్గం

ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం విప‌త్తు నిర్వ‌హ‌ణ రంగంలో స‌హ‌కారం అంశంపై భార‌త‌దేశానికి, ఆర్మేనియా కు మ‌ధ్య ఒక అవ‌గాహ‌న పూర్వ‌క ఒప్పంద ప‌త్రం (ఎమ్ఒయు) పై సంత‌కాలకు త‌న ఆమోదాన్ని తెలిపింది. ఈ ఎమ్ఒయు విప‌త్తు నిర్వ‌హ‌ణ రంగంలో స‌హ‌కారాన్ని పెంపొందించ‌డ‌ంతో పాటు ఏదైనా విప‌త్తు సంభవించిన వేళ రెండు దేశాల ప్ర‌జ‌ల భ‌ద్ర‌తకు మ‌రియు క్షేమానికి తోడ్పాటును కూడా అందిస్తుంది. విప‌త్తు నిర్వ‌హ‌ణ సంబంధిత రంగాల‌లో ఉభ‌య దేశాల ప్ర‌యోజ‌నాలు ముడిప‌డి ఉండే స‌మాచారాన్ని ఇచ్చిపుచ్చుకోవ‌డానికి కూడా ఇది దోహ‌దం చేస్తుంది. అంతేకాకుండా, ఇటు భార‌త‌దేశం, అటు ఆర్మేనియా లు రెండూ అవ‌త‌లి దేశానికి చెందిన విప‌త్తు నిర్వ‌హ‌ణ యంత్రాంగాల నుండి ప్ర‌యోజ‌నం పొందే విధంగా ఒక వ్య‌వ‌స్థ‌ను ఏర్పాటు చేసేందుకూ ఈ ఎమ్ఒయు వీలు క‌ల్పిస్తుంది. అలాగే, స‌న్న‌ద్ధ‌త, ప్ర‌తిస్పంద‌న మ‌రియు సామ‌ర్ధ్య నిర్మాణ రంగాల‌ను బ‌లోపేతం చేయ‌డంలో కూడా తోడ్పాటును అందిస్తుంది.
శ్రీ టి.ఎన్. శేషన్ కన్నుమూత పట్ల సంతాపం తెలిపిన ప్రధాన మంత్రి

శ్రీ టి.ఎన్. శేషన్ కన్నుమూత పట్ల ప్రధాన మంత్రి శ్రీ నరేంద్ర మోదీ సంతాపాన్ని వ్యక్తం చేశారు. ‘‘శ్రీ టి.ఎన్. శేషన్ ఒక అసాధారణ ప్రభుత్వోద్యోగి. ఆయన చిత్తశుద్ధి తో, అత్యంత తత్పరత తో భారతదేశాని కి సేవ చేశారు. ఎన్నికల సంస్కరణ ల పట్ల ఆయన చేసినటువంటి కృషి మన ప్రజాస్వామ్యాన్ని మరింత మంది పాలు పంచుకొనేటట్టుగాను, మరింత బలవత్తరం గాను చేసింది. ఆయన మరణం తో వేదనకు లోనయ్యాను. ఓం శాంతి.’’ అని ఒక సందేశం లో ప్రధాన మంత్రి పేర్కొన్నారు.
ఝార్ ఖండ్ లోని దేవ్ ఘర్ లో ఒక కొత్త ఎఐఐఎమ్ఎస్ ను ఏర్పాటు చేసేందుకు ఆమోదం తెలిపిన మంత్రివ‌ర్గం

ఝార్ ఖండ్ లోని దేవ్ ఘర్ లో కొత్త‌గా అఖిల భార‌త వైద్య శాస్త్ర సంస్థ (ఎఐఐఎమ్ఎస్) ను ఏర్పాటు చేసేందుకు ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర‌ మంత్రి వ‌ర్గ స‌మావేశం ఆమోదం తెలిపింది. ఈ ప్రోజెక్టు కోసం 1103 కోట్ల రూపాయ‌ల‌ను కేటాయించ‌నున్నారు. ప్ర‌ధాన మంత్రి స్వాస్థ్య సుర‌క్ష యోజ‌న (పిఎమ్ఎస్ఎస్‌వై) లో భాగంగా ఈ ఎఐఐఎమ్ఎస్ ను నెల‌కొల్పనున్నారు. వివ‌రాలు: దేవ్ ఘర్ లోని ఎఐఐఎమ్ఎస్ లో .. 750 ప‌డ‌క‌ల‌ తో కూడిన ఒక ఆసుప‌త్రి, ట్రామా సెంట‌ర్ స‌దుపాయాలు, ప్రతి ఏటా 100 మంది ఎమ్‌బిబిఎస్ విద్యార్థుల‌ను చేర్చుకొనే వైద్య క‌ళాశాల‌. ప్రతి ఏటా 60 మంది బి.ఎస్‌సి. (న‌ర్సింగ్‌) విద్యార్థుల‌ను చేర్చుకొనే న‌ర్సింగ్ క‌ళాశాల, న్యూ ఢిల్లీ లోని ఎఐఐఎమ్ఎస్ తరహాలో ఉండేటటువంటి నివాస భ‌వ‌న స‌ముదాయాలు మ‌రియు సంబంధిత స‌దుపాయాలు/సేవ‌లు, 15 ఆప‌రేష‌న్ థియేట‌ర్ ల‌తో స‌హా, 20 స్పెషాలిటీ/సూప‌ర్ స్పెషాలిటీ డిపార్ట్‌మెంట్ లతో పాటు సాంప్ర‌దాయ‌క వైద్య ప‌ద్ధ‌తి లో చికిత్స సౌక‌ర్యాల‌ను అందించేందుకు 30 ప‌డ‌క‌ల తో కూడిన ఒక ఆయుష్ డిపార్ట్‌మెంట్ .. ఏర్పాటు అవుతాయి. పిఎమ్ఎస్ఎస్‌వై లో భాగంగా ఆంధ్ర ప్రదేశ్ లోని గుంటూరులో గల మంగళగిరి లో నూతనంగా ఎఐఐఎమ్ఎస్ స్థాపన సంబంధిత పనులు పురోగతిలో ఉన్నాయి.
ఛత్రపతి శివాజీ మహారాజ్ జయంతి నాడు ఆయన కు నమస్సులు అర్పించిన ప్రధాన మంత్రి

ఛత్రపతి శివాజీ మహారాజ్ జయంతి సందర్భం లో ప్ర‌ధాన మంత్రి శ్రీ న‌రేంద్ర మోదీ ఆయన కు నమస్సులు అర్పించారు. ఆయన స‌ర్వోత్కృష్ట మైనటువంటి నాయకత్వం మరియు సామాజిక సంక్షేమానికి ఆయన కట్టబెట్టిన అగ్రతాంబూలం అనే అంశాలు ప్రజల కు తరాల తరబడి ప్రేరణ ను అందిస్తూ వస్తున్నాయి అని కూడా ప్రధాన మంత్రి పేర్కొన్నారు. ప్రధాన మంత్రి ఒక ట్వీట్ లో – ‘‘ఛత్రపతి శివాజీ మహారాజ్ కు ఆయన జయంతి సందర్భం లో నేను ప్రణామాన్ని ఆచరిస్తున్నాను. స‌ర్వోత్కృష్ట మైన ఆయన నాయకత్వం మరియు సామాజిక సంక్షేమానికి ఆయన అగ్రతాంబూలాన్ని కట్టబెట్టడం అనేటటువంటి అంశాలు ప్రజల కు తరాల తరబడి ప్రేరణ ను అందిస్తూ వస్తున్నాయి. సత్యం మరియు న్యాయం అనే విలువల కోసం నిలబడడం లో రాజీ పడడం అనేది ఆయన ఎరుగనే ఎరుగరు. ఆయన కన్న కలల ను నెరవేర్చడానికి మేం కంకణం కట్టుకొన్నాం.’’ అని పేర్కొన్నారు.
వ్యవసాయం మరియు ఆహార సంబంధిత పరిశ్రమ రంగంలో సహకారం అంశంపై భార‌తదేశం, కిర్గి స్తాన్ ల మ‌ధ్య ఒప్పందంపై సంతకాలకు  ఆమోదం తెలిపిన మంత్రిమండలి

వసాయం మరియు ఆహార సంబంధిత పరిశ్రమ రంగంలో సహకారం అంశంపై భార‌తదేశం, కిర్గి స్తాన్ ల మ‌ధ్య ఒప్పందంపై సంతకాలు చేసేందుకు వ్యవసాయం మరియు వ్యవసాయదారుల సంక్షేమ మంత్రిత్వ శాఖ చేసిన ప్రతిపాదనకు కేంద్ర మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. ఇండియా , కిర్గి స్తాన్‌ ల మ‌ధ్య కుద‌ర‌నున్న ప్రతిపాదిత ఒప్పందంలో వ్య‌వ‌సాయం మరియు వ్యవసాయంతో సంబంధం గల రంగాల‌కు సంబంధించిన ప‌రిశోధ‌న‌, ప‌శుసంవర్ధన, ఏవియన్ ఇన్‌ఫ్లూయంజా, ఫుడ్ అండ్ మౌత్ డిజీజ్ (ఎఫ్ఎమ్ డి), ప‌శువుల చికిత్సకు ఉపయోగించే మందులు, మొక్క‌ల పెంప‌కం, ఆధునిక సాంకేతిక ప‌రిజ్ఞానంతో విత్త‌నాల ఉత్ప‌త్తి, విత్త‌న ధృవీక‌ర‌ణ‌, వివిధ‌ ర‌కాల నీటి పారుద‌ల‌, భార‌తదేశ ప్రయోగాత్మక ప్రాజెక్టు స్థాపన, ఫూడ్ ప్రాసెసింగ్‌ మరియు ప్యాకేజింగ్ టెక్నాల‌జీ లను స‌మ‌ర్ధంగా వినియోగించుకొనేందుకు స‌మాచార సాంకేతిక విజ్ఞానం వినియోగంతో పాటు వివిధ అంశాలు ఇమిడి ఉండ‌నున్నాయి. స‌మాచారాన్ని ఇచ్చి పుచ్చుకోవ‌డ‌మే కాకుండా మొక్క‌ల ర‌కాల హ‌క్కుల‌కు సంబంధించిన ర‌క్ష‌ణ విష‌యంలో, వ్య‌వ‌సాయం, ఆహార వాణిజ్యం, పండ్ల‌తోట‌లు, వ్య‌వ‌సాయ ప‌రిశోధ‌న‌- విద్య , పండ్ల‌ తోట‌ల ప‌రిశోధ‌న‌- విద్య రంగాలు, ఆహార ర‌క్ష‌ణ ప్ర‌మాణాలు, చేపలు/ రొయ్యల పెంపకం, మ‌త్స్య సంప‌ద త‌దిత‌ర రంగాల‌లో సహ‌కారానికి కూడా ఈ అవ‌గాహ‌నపూర్వక ఒప్పందం వీలు క‌ల్పిస్తుంది. ఈ ఒప్పందం ఇరు దేశాల ప్ర‌తినిధుల‌తో ఒక సంయుక్త కార్యాచ‌ర‌ణ బృందం ఏర్పాటుకు వీలు క‌ల్పిస్తోంది. ఈ బృందం సహకరించుకోవలసిన ప్రణాళికలను రూపొందించవలసివుంటుంది. అలాగే, ఈ ఒప్పందం అమ‌లులోను, ఉభ‌య ప‌క్షాలు నిర్ధరించే కార్యభారాల నిర్వహణలోను త‌లెత్తే స‌మ‌స్య‌ల‌కు ప‌రిష్కారాల‌ను కూడా సూచిస్తుంది. ఈ ఒప్పందం ఒప్పంద పత్రంపై సంత‌కాలు జ‌రిగిన‌ తేదీ నుండి అయిదు సంవత్సరాల కాలం పాటు అమ‌లులో ఉంటుంది. ఆ త‌రువాత కూడా దీనిని మ‌రో అయిదు సంవత్సరాల పాటు కొన‌సాగించ‌వ‌చ్చు. అయితే ఉభ‌య ప‌క్షాల‌లో ఎవ‌రైనా ఒప్పందం నుండి వైదొల‌గాల‌ని భావిస్తే అందుకు ఒప్పంద గ‌డువు ముగియ‌డానికి కనీసం ఆరు నెల‌ల ముందు తాము వైదొల‌గ‌ద‌ల‌చుకున్న విష‌యాన్ని లిఖితపూర్వ‌కంగా దౌత్య వ‌ర్గాల ద్వారా అవతలి ప‌క్షానికి తెలియ‌జేయ‌వ‌ల‌సి ఉంటుంది.
దీన్‌ద‌యాళ్ ఉపాధ్యాయ‌కు ప్ర‌ధాని శిర‌సు వంచి అభివాదం

పండిట్ దీన్ ద‌యాళ్ ఉపాధ్యాయ జ‌యంతిని పుర‌స్క‌రించుకుని ఆయ‌న‌కు శిర‌సు వంచి అభివాదం చేయ‌డం ద్వారా ప్ర‌ధాని న‌రేంద్ర మోదీ విశిష్ట నివాళి అర్పించారు. పండిట్ దీన్‌ద‌యాళ్ ఉపాధ్యాయ నిస్వార్థ సేవ‌కు ప్ర‌తీక‌. చ‌క్క‌ని నిర్వ‌హ‌ణా సామ‌ర్థ్యాలు గ‌ల వారు. ఆయ‌న జ‌యంతి సంద‌ర్భంగా శిర‌సు వంచి అభివాదం చేస్తున్నాను అని మోదీ అన్నారు. భార‌త్‌ ను న్యాయ‌బ‌ద్ధ‌మైన‌, అభివృద్ధి చెందిన దేశంగా నిలిపేందుకు మ‌నంద‌రం దీన్‌ద‌యాళ్ ఉపాధ్యాయ బాట‌ను అనుస‌రించాల‌ని ప్ర‌ధాని పిలుపు ఇచ్చారు.
అటామిక్ ఎనర్జి కమిశన్ పూర్వ చైర్ మన్ డాక్టర్ శ్రీకుమార్ బనర్జీ కన్నుమూత పట్ల సంతాపం తెలిపిన ప్ర‌ధాన మంత్రి

అటామిక్ ఎనర్జి కమిశన్ పూర్వ చైర్ మన్ డాక్టర్ శ్రీకుమార్ బనర్జీ కన్నుమూత పట్ల ప్ర‌ధాన మంత్రి శ్రీ న‌రేంద్ర మోదీ సంతాపాన్ని వ్యక్తం చేశారు. ‘‘భారతీయ విజ్ఞాన శాస్త్ర రంగానికి, ప్రత్యేకించి పరమాణు శక్తి రంగానికి, ధాతు శోధన రంగానికి అగ్రగామి తోడ్పాటు ను అందించినందుకు ఆయన ను స్మరించుకోవడం జరుగుతుంది. ఆయన ఒక శ్రేష్ఠ మార్గదర్శకుడే కాకుండా సంస్థా నిర్మాత కూడా. ఆయన మరణ వార్త దు:ఖాన్ని కలిగించింది. ఆయన కుటుంబానికి ఇదే నా సంతాపం. ఓమ్ శాంతి’’ అని ప్రధాన మంత్రి ఒక ట్వీట్ లో పేర్కొన్నారు. DS/SH
కార్ గిల్ విజయ్ దివస్ సందర్భం లో సైనికుల కు శ్రద్ధాంజలి ఘటించిన ప్రధానమంత్రి

కార్ గిల్ విజయ్ దివస్ నాడు ప్రధాన మంత్రి శ్రీ నరేంద్ర మోదీ కార్ గిల్ లో దేశ రక్షణ కోసం అంకితులైన వీర యోధులు అందరికీ వారి యొక్క సాహసాని కి మరియు వారు చేసినటువంటి సర్వోన్నత బలిదానాని కి గాను శ్రద్ధాంజలి ని ఘటించారు. ప్రధాన మంత్రి ఒక ట్వీట్ లో – ‘‘కార్ గిల్ విజయ్ దివస్ భరత మాత కీర్తి ప్రతిష్టలు మరియు గౌరవాని కి ప్రతీక గా ఉన్నది. ఈ సందర్భం లో మాతృభూమి ని రక్షించడం కోసం తమ పరాక్రమాన్ని పరాకాష్ఠ స్థితి కి తీసుకుపోయిన దేశం లోని సాహసిక ముద్దుబిడ్డలు అందరి కి నా వందన శతాలు, జయ్ హింద్.’’ అని పేర్కొన్నారు.
ఫ్రాన్స్ అధ్యక్షుల వారికి దౌత్య వ్యవహారాలలో సలహాదారుగా ఉంటున్న శ్రీ జాక్వెస్ ఆడిబర్త్ ప్రధాన మంత్రి శ్రీ నరేంద్ర మోదీ తో భేటీ అయ్యారు

ఫ్రాన్స్ అధ్యక్షుల వారికి దౌత్య వ్యవహారాలలో సలహాదారుగా ఉంటున్న శ్రీ జాక్వెస్ ఆడిబర్త్ ప్రధాన మంత్రి శ్రీ నరేంద్ర మోదీ తో ఈ రోజు భేటీ అయ్యారు. ఈ సందర్భంగా ప్రధాన మంత్రి 2015 లో తాను ఫ్రాన్స్ లో పర్యటించడాన్ని, అలాగే ఫ్రాన్స్ అధ్యక్షులు శ్రీ ఓలాంద్ 2016 వ సంవత్సరంలో రిపబ్లిక్ దిన వేడుకకు ముఖ్య అతిథిగా రావడాన్ని గురించి గుర్తు చేశారు. ఈ పర్యటనలు రానున్న సంవత్సరాలలో ద్వైపాక్షిక సంబంధాలు బలోపేతం కావడానికి పునాదిని వేశాయని ప్రధాన మంత్రి అన్నారు. భారతదేశం మరియు ఫ్రాన్స్ ల మధ్య ద్వైపాక్షిక సంబంధాలు రక్షణ, అంతరిక్షం మరియు పౌర పరమాణు సహకారం అనే మూడు అంశాలకు మించి మరింత విస్తృత‌ శ్రేణి రంగాలకు విస్తరించాయని, ప్రత్యేకించి ఉగ్రవాద నిరోధం, సముద్ర సంబంధి భద్రత, ఇంకా నవీకరణ యోగ్య శక్తి రంగాలకు ఇవి వ్యాపించాయని ప్రధాన మంత్రి చెప్పారు. ఇంటర్ నేషనల్ సోలార్ అలయెన్స్ స్థాపన శీతోష్ణ స్థితిలో మార్పు అంశానికి సంబంధించి ప్రపంచవ్యాప్తంగా జరుగుతున్న ప్రయత్నాలలో ఒక మైలురాయి వంటి విజయమని ప్రధాన మంత్రి జ్ఞ‌ప్తికి తెచ్చుకొన్నారు. ఈ చొరవలో మద్దతిచ్చినందుకు గాను ఫ్రాన్స్ ను ఆయన తన అభినందనను అందించారు. స్మార్ట్ సిటీస్, పట్టణ రవాణా, మరియు మౌలిక సదుపాయాల అభివృద్ధి కార్యక్రమాలలో ఇతోధిక ద్వైపాక్షిక సహకారం అవసరమంటూ ప్రధాన మంత్రి పిలుపునిచ్చారు.
డాక్ట‌ర్ జాకిర్ హుసేన్ జ‌యంతి సంద‌ర్భంగా ఆయ‌న‌కు నివాళులు అర్పించిన ప్ర‌ధాన మంత్రి

భార‌త‌దేశ పూర్వ రాష్ట్రప‌తి డాక్ట‌ర్ జాకిర్ హుసేన్ జ‌యంతి సందర్భంగా ప్ర‌ధాన మంత్రి శ్రీ న‌రేంద్ర మోదీ ఆయ‌న‌కు నివాళులు అర్పించారు. “డాక్ట‌ర్ జాకిర్ హుసేన్ జ‌యంతి సంద‌ర్భంగా భార‌త‌దేశం ఆయనను స్మ‌రించుకొంటోంది. భార‌త‌దేశ స్వాతంత్య్ర ఉద్య‌మానికి ఆయ‌న అందించిన తోడ్పాటు మ‌హ‌త్త‌ర‌మైంది. డాక్టర్ జాకిర్ హుసేన్ గారు స్వ‌యంగా ఒక పండితునిగాను మరియు విద్యావేత్త‌గాను ప్ర‌సిద్ధులయ్యారు” అని ప్ర‌ధాన మంత్రి త‌న సందేశంలో పేర్కొన్నారు.
కొత్త సిఐసి ప్రాంగ‌ణాన్ని మార్చి 6వ తేదీన ప్రారంభించ‌నున్న ప్ర‌ధాన మంత్రి

రాజ‌ధాని నగరం లోని మునీర్ కా లో కేంద్రీయ స‌మాచార సంఘం (సిఐసి) నూత‌న ప్రాంగ‌ణాన్ని ప్ర‌ధాన మంత్రి శ్రీ న‌రేంద్ర మోదీ రేపు ప్రారంభించనున్నారు. ఈ నూత‌న భ‌వ‌నం ఒకే ప్ర‌దేశం నుండి సిఐసి విధులు నిర్వ‌హించేందుకు మార్గాన్ని సుగ‌మం చేయనుంది. అంతక్రితం, కిరాయికి తీసుకొన్న రెండు భ‌వ‌నాల నుండి సిఐసి పనిచేస్తూ వచ్చింది. సిఐసి కొత్త భ‌వ‌న నిర్మాణాన్ని నేషన‌ల్ బిల్డింగ్ క‌న్‌స్ట్ర‌క్ష‌న్ కార్పొరేష‌న్ నిర్ణీత గడువు క‌న్నా ముందే పూర్తి చేసింది. ఇది ఒక అత్య‌ధునాత‌న‌మైన హరిత ప్ర‌మాణాల‌తో కూడిన భ‌వ‌నం. అయిదు అంత‌స్తులు ఉన్న ఈ భ‌వ‌నంలో ఆధునిక‌ ఐటీ మ‌రియు వీడియో కాన్ఫ‌రెన్సింగ్ వ్య‌వ‌స్థ‌లతో తీర్చిదిద్దిన హియ‌రింగ్ రూమ్స్ ఉన్నాయి. సిఐసి 2005 నాటి స‌మాచార హ‌క్కు చ‌ట్టం ప‌రిధిలో ఏర్పాటు చేసిన అత్యున్న‌త అపీలు సంఘ‌ం.
ఫిట్‌నెస్ వీడియో ను శేర్ చేసిన ప్ర‌ధాన మంత్రి;  ఫిట్‌నెస్ చాలెంజ్ ను స్వీకరించడం కోసం ఐపిఎస్ అధికారులను నామినేట్ చేశారు

శ్రీ విరాట్ కోహ్లీ నుండి ఫిట్‌నెస్ చాలెంజ్ ను స్వీక‌రించిన ప్ర‌ధాన మంత్రి శ్రీ న‌రేంద్ర మోదీ త‌న యొక్క ఫిట్‌నెస్ వీడియో ను ఈ రోజు శేర్ చేశారు. ఈ సంద‌ర్భంగా ప్రధాన మంత్రి ‘‘నా ఉద‌యం పూట వ్యాయామం లోని కొన్ని దృశ్యాలు ఇవిగో. యోగాభ్య‌ాసం చేయడంతో పాటు, నేను ప్ర‌కృతి లోని పంచ‌త‌త్త్వాలు లేదా పంచభూతాలు అయిన‌టువంటి – పృథ్వి, జ‌లం, అగ్ని, వాయువు, ఇంకా ఆకాశం- వీటి నుండి ప్రేర‌ణ‌ ను పొంది రూపొందించిన ఒక బాట మీద న‌డుస్తాను. ఇది అలసట తీర్చేదిగా ఉండడమే కాకుండా కొత్త బల‌న్ని కూడా ఇస్తోంది. శ్వాస ను పీల్చ‌డానికి సంబంధించిన సాధనను కూడా నేను అభ్యసిస్తుంటా. #HumFitTohIndiaFit స్వస్థత ను పెంపొందింపచేసుకొనే దిశ‌గా రోజు లో ఎంతో కొంత భాగాన్ని వెచ్చించవలసిందంటూ భారతదేశం లోని ప్ర‌తి ఒక్కరికీ నేను విజ్ఞ‌ప్తి చేస్తున్నాను. మీకు సౌక‌ర్య‌వంతంగా అనిపించేటటువంటి ఏవైనా కొన్ని అభ్యాసాల‌ను చేస్తూ ఉండండి. మ‌రి అది మీ జీవ‌నం లో తీసుకువచ్చే స‌కారాత్మ‌క‌మైన వ్య‌త్యాసాన్ని మీరు గ‌మ‌నించి తీరుతారు! #FitnessChallenge #HumFitTohIndiaFit” ఫిట్‌నెస్ చాలెంజ్ యొక్క వేగాన్ని ప్ర‌ధాన మంత్రి పెంచుతూ, క‌ర్నాట‌క ముఖ్య‌మంత్రి శ్రీ హెచ్‌.డి. కుమార‌స్వామి ని, టేబుల్ టెన్నిస్ క్రీడాకారిణి మనికా బాత్రా ను మ‌రియు దేశవ్యాప్త ఐపిఎస్ అధికారులను.. ప్ర‌త్యేకించి 40 సంవ‌త్స‌రాలు పైబ‌డిన వారిని.. ఫిటెనెస్ ఛాలెంజ్ ను స్వీక‌రించ‌వలసిందంటూ నామినేట్ చేశారు. “ఈ కింద పేర్కొన్న‌ వారిని #FitnessChallenge స్వీకరించవలసిందిగా నామినేట్ చేయ‌డానికి నేను సంతోషిస్తున్నాను: క‌ర్నాట‌క యొక్క ముఖ్య‌మంత్రి శ్రీ హెచ్‌.డి. కుమార‌స్వామి 2018 సంవ‌త్స‌రం కామన్ వెల్త్ గేమ్స్ లో భార‌త‌దేశానికి అత్య‌ధిక ప‌త‌కాలను గెలుచుకొని భారతదేశానికి గర్వకారకులుగా ఉన్నటువంటి వారిలో నుండి మనికా బాత్రా ధైర్య‌వంతులైన ఐపిఎస్ అధికారుల‌ందరూ, ప్ర‌త్యేకించి 40 ఏళ్ల వయస్సు మించినటువంటి వారు దీనిలో పాలుపంచుకోవాలి” అని త‌న సందేశంలో ప్ర‌ధాన మంత్రి పేర్కొన్నారు.
ముంబయి నావల్ డాక్ యార్డ్ లోని 73 చదరపు మీటర్ల భూమిని M/s. BEST కి కౌలుకు ఇవ్వడం

ముంబయి నావల్ డాక్ యార్డ్ లోని 73 చదరపు మీటర్ల రక్షణ శాఖ భూమిని మెస్సర్స్ బృహ‌న్ ముంబ‌యి ఎలక్ట్రిక్ సప్లయ్ అండ్ ట్రాన్స్ పోర్ట్ అండర్ టేకింగ్ ( బి ఇ ఎస్ టి )కి సాలుకు ఒక రూపాయి నామమాత్రపు అద్దె పై లీజ్ కు ఇచ్చే ప్రతిపాదనకు కేంద్ర మంత్రిమండలి ఆమోద ముద్ర వేసింది. కేంద్ర మంత్రివర్గ సమావేశానికి ప్రధాన మంత్రి శ్రీ నరేంద్ర మోదీ అధ్యక్షత వహించారు. ఈ భూమి లీజ్ ఆరంభంలో 30 సంవత్సరాలకు ఉంటుంది. దీనిని మరో 30 సంవత్సరాల వంతున రెండు సార్లు పునర్ నవీకరించుకొనేందుకు వెసులుబాటు ఉంటుంది. నిర్మాణంలో ఉన్న కొత్త డ్రై డాక్ సదుపాయానికి విద్యుత్తు ను సరఫరా చేయడానికి ముంబయి లోని నావల్ డాక్ యార్డు వద్ద నాలుగో ట్రాన్స్ ఫార్మర్ ను ఏర్పాటు చేయడమే కాక భూగర్భంలో నీటి నిల్వ ట్యాంకు ను (పంప్ హౌస్ తో కూడా కలసినది) నిర్మించేందుకు కూడా ఇది వీలు కల్పించగలదు. ట్రాన్స్ ఫార్మర్ ను ఏర్పాటు చేసే పనిని బి ఇ ఎస్ టి వారు తమ సొంత ఖర్చుతో చేపడుతారు. దీనిలో భారతీయ నౌకాదళానికి ఎటువంటి ఆర్థికపరమైన భారం పడబోదు. పూర్వ రంగం: నిర్మాణ పనులు సాగుతున్న కొత్త డ్రై డాక్ కు ప్రస్తుతం జరుగుతున్న విద్యుత్తు సరఫరా సరిపోవడం లేదు. డాక్ యార్డు ఆవరణం లోపల అగ్నిప్రమాదాల రక్షణ నిమిత్తం అదనంగా ఒక ట్రాన్స్ ఫార్మర్ ను, ఇంకా పంప్ హౌస్ తో కూడిన ఒక అండర్ గ్రౌండ్ వాటర్ స్టోరేజి ట్యాంకును ఏర్పాటు చేయవలసిన అవసరం ఉంది. డాక్ యార్డ్ వద్ద 73 చదరపు మీటర్ల భూమిని M/s. BEST కు లీజ్ కు ఇవ్వడం వల్ల ఆ భూమిపై నౌకాదళం యాజమాన్యం కొనసాగుతుంది; అక్కడ ట్రాన్స్ ఫార్మర్ ను స్థాపించే మరియు పంప్ హౌస్ తో కూడిన అండర్ గ్రౌండ్ వాటర్ స్టోరేజి ట్యాంకును నిర్మించే అధికారం మాత్రమే M/s. BEST కి ఉంటుంది. ముంబయి నావల్ డాక్ యార్డు కు విద్యుత్తు సరఫరా ను M/s. BEST సమకూర్చుతుంది. ప్రస్తుతం అక్కడ మెయిన్ రిసీవింగ్ సబ్-స్టేషన్ వద్ద మూడు ట్రాన్స్ ఫార్మర్ లు ఉన్నాయి. వాటిని M/s. BEST నిర్వహిస్తూ ఉన్నది. ఇవి యార్డు లోని ప్రస్తుత ఫెసిలిటీ లకు మాత్రమే సేవలను అందిస్తున్నాయి.
రేపు హిమాచల్ ప్రదేశ్ ను సందర్శించనున్న ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2018 డిసెంబ‌ర్ 27వ తేదీ నాడు హిమాచల్ ప్రదేశ్ ను సంద‌ర్శించ‌నున్నారు. హిమాచ‌ల్ ప్ర‌భుత్వ వార్షికోత్స‌వ కార్య‌క్ర‌మం లో ప్ర‌ధాని పాల్గొన‌నున్నారు. ప్ర‌భుత్వం ఈ ఏడాది కాలంలో చేప‌ట్టిన కార్య‌క్ర‌మాల‌ను వివరించే ఒక ప‌త్రాన్ని ఆయ‌న ఈ సంద‌ర్భంగా విడుద‌ల చేస్తారు. కాంగ్రా జిల్లా లోని ధ‌ర్మ‌శాల లో జ‌రుగ‌నున్న ర్యాలీ లో పాల్గొని ప్ర‌జ‌ల‌ను ఉద్దేశించి ప్ర‌సంగిస్తారు. ఈ సంద‌ర్భంగా వివిధ‌ ప్ర‌భుత్వ ప‌థ‌కాల‌ ల‌బ్దిదారుల ను కూడా శ్రీ న‌రేంద్ర మోదీ క‌లుస్తారు.
సాంప్రదాయక వైద్య పద్ధతులు మరియు హోమియోపతి రంగం లో సహకారానికి గాను భారతదేశం మరియు క్యూబా ల మధ్య ఎంఓయూ కు ఆమోదం తెలిపిన మంత్రివర్గం

సాంప్రదాయక వైద్య పద్ధతులు మరియు హోమియోపతి రంగం లో సహకారానికి గాను భారతదేశం మరియు క్యూబా ల మధ్య అవగాహనపూర్వక ఒప్పందం (ఎంఓయూ) పై సంతకాలకు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఎక్స్-పోస్ట్ ఫ్యాక్టో ఆమోదాన్ని తెలిపింది. ఈ ఎంఓయూ పై 2018 జూన్ 22వ తేదీ న సంతకాలయ్యాయి. ప్రభావం: ఈ ఎంఓయూ సాంప్రదాయక వైద్య పద్ధతుల లోను, హోమియోపతి రంగం లోను భారతదేశం మరియు క్యూబా ల మధ్య ద్వైపాక్షిక సహకారాన్ని పెంపొందించనుంది. ఇది ఉభయ దేశాల మధ్య నెలకొన్న ఉమ్మడి సాంస్కృతిక వారసత్వాన్ని పరిగణనలోకి తీసుకొన్నట్లయితే గొప్ప ప్రాముఖ్యాన్ని సంతరించుకోనుంది. పూర్వ‌రంగం: భార‌త‌దేశం లో వైద్యం తాలూకు సాంప్ర‌దాయ‌క ప‌ద్ధ‌తులు సువ్య‌వ‌స్థిత‌మైన‌వి, క్రోడీకరించినవే కాక గ్రంథస్తం చేసినవీనూ. ఆయుర్వేదం, యోగ‌, ప్ర‌కృతి వైద్యం, యునాని, సిద్ధ, సోవా రిగ్ పా, ఇంకా హోమియోప‌తి ల వంటివి ఇందులో భాగాలుగా ఉన్నాయి. ప్ర‌పంచ ఆరోగ్య రంగంలో బ్రహ్మాండమైన ఆదరణకు నోచుకొనే సామర్థ్యం ఈ పద్ధతులకు ఉంది. ఈ సాంప్ర‌దాయ‌క ప‌ద్ధ‌తులను మ‌రింత‌గా ప్రోత్స‌హించ‌డం, ప్ర‌చారంలోకి తీసుకు రావ‌డంతో పాటు ప్ర‌పంచంలో వీటికి మ‌రింత ఆద‌ర‌ణ‌ను సంత‌రించే బాధ్య‌త‌ల‌ను ఆయుష్ మంత్రిత్వ శాఖ‌కు అప్ప‌గించడమైంది. ఆయుష్ మంత్రిత్వ శాఖ సాంప్ర‌దాయ‌క వైద్య రంగంలో స‌హ‌కారం కోసం 10 దేశాల‌తో ఎమ్ఒయు ను కుదుర్చుకొని దీటైనటువంటి చ‌ర్య‌లను కూడా చేప‌ట్టింది. ఇరు ప‌క్షాలు నియంత్రణ సంబంధ అంశాలలో మ‌రింత చ‌క్క‌ని అవ‌గాహ‌న‌ను ఏర్ప‌ర‌చుకోవ‌డానికి ఈ ఎమ్ఒయు మార్గాన్ని సుగ‌మం చేస్తుంది. భార‌త‌దేశం నుండి ఇండోనేశియా కు వైద్య ఉత్ప‌త్తుల ఎగుమ‌తిని పెంపొందింపచేయడంలోను మరియు అంతర్జాతీయ వేదికలలో మెరుగైన సమన్వయాన్ని నెలకొల్పడంలోను ఈ ఎమ్ఒయు తోడ్ప‌డగలుగుతుంది.
గుజరాత్, మహారాష్ట్ర ల స్థాపన దినం నాడు శుభాకాంక్ష లు తెలిపిన ప్ర‌ధాన మంత్రి

గుజరాత్, మహారాష్ట్ర ల స్థాపన దినం సందర్బం లో ప్ర‌ధాన మంత్రి శ్రీ న‌రేంద్ర మోదీ తన శుభాకాంక్షల ను వ్యక్తం చేశారు. ‘‘గుజరాత్, మహారాష్ట్ర లకు ఈ రోజు న స్థాపన దినం. దేశ వృద్ధి కి గొప్ప తోడ్పాటుల ను అందించిన విశిష్టమైన వ్యక్తుల కు నిలయం గా ఈ రెండు రాష్ట్రాలు ఉన్నాయి. కోవిడ్-19 తో పోరాటాన్ని ఈ రాష్ట్రాలు సఫలతపూర్వకం గా ముగించు గాక, అలాగే ఈ రాష్ట్రాల ప్రజల కు ఆ ఈశ్వరుడు చక్కని ఆరోగ్యాన్ని అందించు గాక’’ అని ప్ర‌ధాన మంత్రి ఒక ట్వీట్ లో ఆకాంక్షించారు.
విధాన సభ ఎన్నికల ఫలితాల నేపథ్యంలో ప్రధాన మంత్రి కి ప్రపంచ నాయకుల అభినందనలు

ఇటీవల జరిగిన విధాన సభ ఎన్నికల ఫలితాలు వెలువడిన నేపథ్యంలో ప్రధాన మంత్రి శ్రీ నరేంద్ర మోదీ సాధించిన విజయానికి గాను ఆయనను ప్రపంచ నాయకులు అభినందించారు. అబూ ధాబీ యువ రాజు శ్రీ శేఖ్ మొహమ్మద్ బిన్ జాయెద్ అల్ నహ్యాన్, కతర్ అమీర్ శ్రీ శేఖ్ తమీమ్ బిన్ హమద్ అల్ థానీ, ఫ్రాన్స్ అధ్యక్షుడు శ్రీ ఫ్ఱాంస్ వా ఓలాంద్ లు ప్రధాన మంత్రి శ్రీ నరేంద్ర మోదీ తో మాట్లాడి, ఆయనకు తమ అభినందనలు తెలియజేశారు.
మహిళల నాయకత్వం లో అభివృద్ధి సాధన అనేది ఆది నుంచి మా యొక్క అగ్ర ప్రాధాన్య అంశం గా ఉంటూ వచ్చింది: ప్రధాన మంత్రి

గడచిన ఎనిమిది సంవత్సరాల లో మహిళల కు సాధికారిత ను కల్పించడం లో ప్రభుత్వం శాయశక్తులా కృషి చేసిందని ప్రధాన మంత్రి శ్రీ నరేంద్ర మోదీ అన్నారు. మహిళ ల నాయకత్వం లో అభివృద్ధి వైపు పయనిస్తూ ఉన్న ఫలితం గా మన కోట్లాది మాతృమూర్తులు, సోదరీమణులు మరియు కుమార్తె ల జీవనం సులభతరం గా మారింది, మరి వారు దేశ ప్రగతి కి గొప్ప గా తోడ్పాటు ను ఇస్తున్నారు అని కూడా శ్రీ నరేంద్ర మోదీ అన్నారు. ప్రధాన మంత్రి ఒక ట్వీట్ లో – ‘‘గత 8 ఏళ్ళ లో నారీ శక్తి యొక్క సాధికారిత లో ప్రభుత్వం శాయశక్తులా పాటుపడింది. మహిళ ల నాయకత్వం లో అభివృద్ధి ని సాధించడం అనేదానికి మొదటి నుంచి పెద్ద పీట ను వేయడం జరిగింది. దీని ఫలితం గానే మన కోట్ల కొద్దీ మాతృమూర్తులు, సోదరీమణులు మరియు కుమార్తెల కు జీవనం సులభతరం అయింది. మరి వారు దేశం యొక్క ప్రగతి కి ఎంతో ఉత్సాహం తో తోడ్పాటు ను అందిస్తూ వస్తున్నారు’’ అని పేర్కొన్నారు.